Peamine teema, millega aruandluse töögrupp 2008. aastal tegeles, puudutab liikmesriikide  aruandluse ühtlustamist ning järelevalvelist avalikustamist. Euroopa Komisjoni tellimusel töötatakse ühiste andme- ja aruandlusnõuete ja ka ühiste järelevalvealaste andmebaaside nimel. Kõik kolmandasse astmesse kuuluvad kolm komiteed on alustanud lihtsustatud sektorisiseste andme- ja aruandlusvormide loomisega, mis võimaldavad tulevikus parema piiriülese järelevalve teostamist. Alates 2009. aastast peaksid kõik ELi pangad, kindlustusseltsid ja peamised investeerimisettevõtjad saatma järelevalveasutusele ainult  ühe täieliku aruandepaketi konsolideeritult. Rakendamine algab 2010. aastal ning lõplik rakendumistähtaeg on planeeritud aastaks 2012.